

|  |  |
| --- | --- |
| Munkavállaló neve: |  |
| Szervezeti egység: |  |
| Törzsszám: |  |

**MUNKÁLTATÓI TÁJÉKOZTATÁS**

a közalkalmazottak jogállásáról szóló 1992.évi XXXIII. törvény

25/A.§ (7) szerint

**a Széchenyi István Egyetem, mint munkáltató fenntartóváltása miatt**

**a foglalkoztatottakat érintő jogállásváltozásáról**

A nemzeti felsőoktatásról szóló 2011.évi CCIV. törvény (Nftv.) 117/C.§ felhatalmazása alapján az Országgyűlés döntött a Széchenyi István Egyetem új fenntartója létrehozásáról, melyről a Széchenyi István Egyetemért Alapítványról, a Széchenyi István Egyetemért Alapítvány és a Széchenyi István Egyetem részére történő vagyonjuttatásról szóló a 2020. évi XXXVIII. törvény rendelkezik.

Az Nftv.117/C.§ (5) szerint a fenntartóváltás következtében a felsőoktatási intézmény, mint munkáltató által foglalkoztatottak közalkalmazotti jogviszonya 2020. augusztus 1. napjától munkaviszonnyá alakul. A munkáltató és foglalkoztatott közötti jogállásváltozásra a közalkalmazottak jogállásáról szóló 1992. évi XXXIII. törvény (Kjt.) 25/A.§ (7) bekezdésében foglaltakat, valamint a 37.§ (2) bekezdés c) pont rendelkezéseit kell alkalmazni.

A jogállásváltozással kapcsolatban a Széchenyi István Egyetem (Egyetem), mint munkáltató részéről a közalkalmazottak számára az alábbi tájékoztatást adjuk:

**I./ A jogállásváltozás időpontja 2020. augusztus 1.**

**II./ A Egyetem fenntartójának és jogállásának változása**

1. A változás indoka, az, hogy az Egyetem fenntartója a Magyar Állam helyett 2020. augusztus 1. napjától a Széchenyi István Egyetemért Alapítvány lesz a fent hivatkozott törvényi rendelkezések alapján.
2. Az Egyetem, mint felsőoktatási intézmény költségvetési szervi jogállása megszűnik, és mint közhasznú magán felsőoktatási intézmény kerül az Oktatási Hivatal nyilvántartásában átvezetésre.

**III./ Foglalkoztatási jogviszony átalakulása**

1. A munkáltató II. pont szerinti jogállásváltozása következtében 2020. augusztus 1. napjától a foglalkoztatási jogviszonyokra a továbbiakban a Kjt. rendelkezései csak az Nftv. 117/C.§ rendelkezései szerinti körben alkalmazandók, a foglalkoztatásra vonatkozó irányadó szabályokat ezen időponttól törvényi szinten a munka törvénykönyvéről szóló 2012. évi I. törvény (Mt.) és az Nftv., intézményi szinten elsődlegesen a Foglalkoztatási Követelményrendszer (FKR) mindenkor hatályos szabályozói határozzák meg.
2. A munkáltató alapító okirat szerinti feladatai nem változnak, valamennyi közalkalmazott foglalkoztatása – a munkakör tartalmának változatlansága mellett – a Nftv. rendelkezései szerint (117/C § (5) bek.), a törvény erejénél fogva jogfolytonos az alábbiak szerint:

A 2020. július 31. napján érvényes kinevezési dokumentum 2020. augusztus 1-jével

a) a határozatlan idejű közalkalmazotti kinevezés határozatlan idejű munkaszerződéssé,

b) a határozott idejű közalkalmazotti kinevezés - az abban megadott határidőre - határozott idejű munkaszerződéssé alakul;

c) a kikötött és még le nem járt próbaidők az eredeti határidőig fennmaradnak;

d) a teljes munkaidős kinevezés teljes munkaidős munkaszerződéssé, a részmunkaidős kinevezés részmunkaidős munkaszerződéssé alakul;

e) a munkáltatónál töltött közalkalmazotti jogviszonyt az átalakulással létesülő munkaviszonnyal egybe kell számítani;

f) 2020. augusztus 1. napjától a munkaviszonyban állók elnevezése munkavállaló;

g) a Kjt. szerinti munkakör megnevezések - a munkakör tartalmi változatlansága mellett – továbbra is megmaradnak.

1. 2020. augusztus 1-től vezető állású munkavállalónak minősülnek: Rektor, Rektorhelyettesek, Kancellár, Kancellárhelyettes.

A megjelölt vezetők esetében a közalkalmazotti jogviszony az alapmunkaköre szerinti kinevezése alapján alakul munkaszerződéssé és ezzel egyidejűleg a létrejött munkaszerződés a vezetői megbízás határozott idejére és annak tartalma szerint – az Nftv.117/C.§ (8) bekezdésben meghatározott eltéréssel - módosul. A vezetői megbízás eredeti időtartamának lejáratát követően a munkaviszony - a felek eltérő megállapodása hiányában – a korábbi munkaszerződésre módosul vissza azzal, hogy az Mt. munkaszerződés módosítására vonatkozó rendelkezéseit alkalmazni kell.

1. A 2020. július 31. napján azon vezetők, vezetői elnevezéssel bíró, vagy arra utaló elnevezésű munkakörök esetében - amelyek nem tartoznak az Mt 208. § (1) bekezdése hatálya alá, vagyis a jogállásváltást követően nem minősülnek a III/3. pont szerinti, ún. vezető állású munkavállalónak (pl.dékánok, tanszékvezetők, irodavezetők, vagy igazgatói, egyéb vezetői elnevezés használatára jogosult személyek) -, nem készül vezetői munkaszerződés, a vezetői feladatok ugyanakkor a korábbi vezetői megbízás időtartamára és a kapcsolódó jövedelemmel együtt a munkaszerződés részét képezik.

**IV./ Bérelemek**

A Kjt. 25/B.§ (2) bekezdése szerint a munkaszerződés alapján a munkavállaló munkabére (alapbérének, bérpótlékainak és egyéb bérelemeinek együttes összege) nem lehet alacsonyabb mértékű, mint a jogállásváltozást megelőzően irányadó illetményének és a jogszabály, valamint kollektív szerződés alapján járó illetménypótlékainak együttes összege, kivéve, ha valamely közalkalmazotti illetménypótlék megállapításának alapjául szolgáló körülmény 2020. július 31-ét követően már nem áll fenn. Az alapbérbe kizárólag a közalkalmazotti jogviszonyhoz tapadó illetménypótlékok beépülnek.

1. **A 2020. július 31-én érvényes garantált illetmény 2020. augusztus 1-jétől a munkaszerződésekben az Mt. szerinti alapbérként kötelező érvénnyel változatlan összegben garantált.**

A kinevezési dokumentumban megjelenő illetményelemek közül **garantált illetménynek tekintendő** a Kjt. szerinti tábla vagy az oktatói/kutatói/tanári bértábla alapján járó **besorolási illetmény**, valamint mindazon – a munkakörhöz kapcsolódó – **határozatlan időre adott munkáltatói döntésen alapuló illetményrész**, amely nem konkrét, nevesített feladatokhoz kapcsolódik.

1. A 2020. július 31. napján közalkalmazotti jogviszonyban állók esetében a 2020. július 31-én is fennálló alábbi bérelemek az **alapbérbe beépítésre kerülnek**: **címpótlék, kulturális illetménypótlék, bérkompenzáció, egyéb olyan pótlékok, melyek nem konkrét feladatellátáshoz kapcsolódnak.**
2. **Azon pótlékok, amelyeket az Mt. is szabályoz**, pótlék címén változatlan tartalommal és összegben fennmaradnak, amennyiben a pótlék alapjául szolgáló feladatot, munkakört a munkavállaló ellátja.
3. A 2020. július 31-én fennálló **határozott időre** szóló illetményelemek – ideértve különösen a kiválósági bérrendszer szerinti besorolásokhoz kapcsolódó határozott időre megállapított kiválósági béreket – a határozott idő lejártáig folyósításra kerülnek a 2020. július 31-én érvényben lévő munkajogi dokumentum szerint.
4. A munkáltatónak az Nftv. 117/C.§ (6) alapján **a jogállásváltozás folytán létesített** **munkaviszony első öt évében a közalkalmazottak jogállásáról szóló törvénynek a jubileumi jutalomra vonatkozó szabályait még alkalmazni kell.** **A megjelölt időszak elteltét követően az Mt. rendelkezései alapján az intézményi foglalkoztatási szabályok alkalmazandók.**

**V./ A munkaviszony megszüntetését érintő rendelkezések**

1. A munkáltatónak az Nftv. 117/C.§ (6) alapján a **jogállásváltozás folytán létesített munkaviszony első évében** **a Kjt. munkáltatói felmentésre vonatkozó szabályait még alkalmazni kell. A megjelölt időszak elteltét követően az Mt. vonatkozó rendelkezései alkalmazandók.**
2. Ha a munkaszerződéssé alakult jogviszony megszűnése vagy megszüntetése esetén a munkavállalót felmondási idő, valamint végkielégítés illeti meg, annak mértékét a munkáltatónál közalkalmazotti és munkaviszonyban töltött idő együttes tartamának figyelembevételével, a jogviszonyra irányadó szabályok alapján kell megállapítani.
3. A 2020. augusztus 1. napján **felmentési idejét már töltő, vagy felmentési idejét megkezdő** (pl. nyugdíjba vonulás miatt), **közalkalmazotti jogviszonya is munkaviszonnyá alakul a felmentési idő lejáratának napjáig.** A munkavégzés alóli mentesítésre és a távolléti díj megállapítására a Kjt. rendelkezéseit kell alkalmazni.
4. Nyugdíjazás
5. **A munkaviszony mellett a nyugdíj felfüggesztésének kötelezettsége megszűnik.** A nyugdíjazást minden esetben a Kancellári Hivatal Humánerőforrás és Bérgazdálkodási Osztály felé be kell jelenteni, a változó járuléklevonás érvényesítése érdekében.
6. 2020. augusztus 1. napjától az Mt 294. § (1) g) pontja szerint nyugdíjasnak minősülő munkavállaló nyugdíjjogosultság miatti kötelező felmentése megszűnik azzal, hogy **2020. július 31. napjáig**

ba) **a 2020. július 31. napján jogviszonyban álló 40 éves szolgálati viszonnyal** **rendelkező nő** **nyugdíjazási kérelme** esetén a nyugdíjjogosultságra tekintettel a Kjt. 30.§ (4)-(5) bekezdése értelmében a munkáltató részéről történő felmentéssel kerül a jogviszony megszüntetésre;

bb) amennyiben a jogviszony megszüntetésére a Kjt. 30. (1) d) pontja alapján **a nyugdíjjogosultságra való tekintettel a munkáltató kezdeményezésére kerül sor,** akkor a Kjt. felmentésre vonatkozó rendelkezéseit kell alkalmazni.

1. Az **oktatók-kutatók** esetében az Nftv. szabályai alapján változatlanul kötelező a foglalkoztatás megszüntetése **a 70 éves kor** betöltésekor, ugyanakkor az Nftv. szerinti vezetői feladatok ellátására vonatkozó 65. éves korhatár az Mt. hatálya alatt nem alkalmazandó.

**VI./ Vegyes rendelkezések**

1. Az egyéb juttatásokra vonatkozó rendelkezésekről a hatályos intézményi szabályozók rendeznek.
2. A jogszabálynak megfelelően a munkáltató a reprezentatív szakszervezet, az FDSZ képviselőivel konzultációt kezdeményez a jogállásváltozást érintő kérdésekről, az új Kollektív Szerződés elfogadásáról.
3. A munkaszerződés tervezete a jelen tájékoztatóval átadásra kerül.

Győr, 2020. június

|  |  |
| --- | --- |
| Dr. Földesi Péter sk.  rektor | Dr. Filep Bálint sk.  kancellár |

Átvettem:

……………………………………………..

Név

munkavállaló

Melléklet: jogforrások kivonata